প্রথম দু’দিন শান্তিতে কাটার পর তৃতীয় দিনে ফ্লাশিং মেডোজে অঘটন শুরু হয়ে গেল। অন্তত তিনজন তারকার পতন দেখা গেল, যাঁরা এ বছর অনেক দূর যাবেন বলে পন্ডিতরা ভবিষ্যদ্বাণী করেছিলেন। যদিও রাফায়েল নাদাল ৬-০, ৭-৫, ৬-১ আন্দ্রেয়া সেপ্পিকে উড়িয়ে দিয়ে চলে গেলেন তৃতীয় রাউন্ডে। ইতিহাসও তৈরি করে ফেললেন রাফা। যুক্তরাষ্ট্র ওপেনের ইতিহাসে তিনিই প্রথম খেলোয়াড়, যিনি ছাদ ঢাকা কোর্টে খেললেন। ‘‘দুর্দান্ত অভিজ্ঞতা। অসাধারণ একটা কোর্টে খেললাম,’’ বলেছেন নাদাল। 
দিনের সেরা অঘটন: উইম্বলডন ফাইনালিস্ট মিয়োস রাওনিচের আকস্মিক বিদায়। আমেরিকার কোয়ালিফায়ার রায়ান হ্যারিসন ৬-৭, ৭-৫, ৭-৫, ৬-১ হারিয়ে দিলেন পঞ্চম বাছাইকে। যদিও গরমে বারবার পেশিতে টান ধরছিল রাওনিচের। ম্যাচ হেরে বলেছেন, ‘‘বাঁহাত দিয়ে শুরু হল। তারপর ডানহাতে, কোমরে সব জায়গায় ক্র্যাম্প ধরতে থাকল। একটা সময় গ্রিপ বদল করতেও পারছিলাম না।’’ হ্যারিসন ২০১০-এর যুক্তরাষ্ট্র ওপেনে প্রথম নজর কেড়েছিলেন। গত কয়েক বছরে সেভাবে প্রত্যাশা পূরণ করতে পারেননি। রাওনিচকে হারিয়ে উচ্ছ্বসিত তিনি বলেছেন, ‘‘আমার পরিবারের সকলের সঙ্গে সম্প্রতি কথা বলেছি। ম্যাচের মধ্যে ধৈর্ষ না হারানোর জন্যই ওদের সঙ্গে কথা বলা। সেটা এখানে কাজে দিল।’’ রাওনিচের হারে লাভবান হতে পারেন জকোভিচ। যিনি তৃতীয় রাউন্ডে গেলেন ওয়াকওভার পেয়ে। জোকারের দিকেই অন্যতম ফেভারিট হিসাবে ছিলেন রাওনিচ। 

ইতিহাসে ঢুকে পড়লেন নাদাল। প্রথমবার ছাদ বন্ধ করা কোর্টে ম্যাচ যুক্তরাষ্ট্র ওপেনে।

ওজনিয়াকির হুঙ্কার: এবারের টুর্নামেন্টে তিনি এসেছিলেন খুবই খারাপ ফর্ম নিয়ে। গতবছর মার্চ থেকে ধরলে মাত্র একবারই টানা দু’টো ম্যাচ জিতেছেন। কিন্তু প্রাক্তন এক নম্বর ক্যারোলিন ওজনিয়াকি দেখিয়ে দিলেন, যুক্তরাষ্ট্র ওপেন তাঁর সেরাটাই বের করে আনে। ফ্লাশিং মেডোজে দু’বার ফাইনাল খেলেছেন তিনি। এখানে কখনও ভালবাসার অভাব হয়নি তাঁর। দর্শক-সমর্থনে পুষ্ট হয়েই ওজনিয়াকি ৯ নম্বর শ্বেতলানা কুজনেৎস্কোভাকে ৬-৪, ৬-৪ হারিয়ে অঘটন ঘটালেন। 

বিদায় মুগুরুজা: শেষ যখন যুক্তরাষ্ট্র ওপেনে খেলেছিলেন আনাস্তাসিয়া সেবাস্তোভা, গারবিনে মুগুরুজার বয়স তখন ১৭। গত পাঁচ বছরে সেবাস্তোভা চোট-আঘাত নিয়ে জর্জরিত হয়েছেন, অবসর নিয়ে ১৮ মাস বাইরে থেকে আবার কোর্টে ফিরে এসেছেন। সেই তিনিই ৭-৫, ৬-৪ হারিয়ে দিলেন মহিলাদের অন্যতম ফেভারিটকে। এই নিয়ে মাত্র দ্বিতীয়বার গ্র্যান্ড স্ল্যামের তৃতীয় রাউন্ডে পৌঁছলেন সেবাস্তোভা। প্রথমবার ছিল সাড়ে পাঁচ বছর আগে। ফ্লাশিং মেডোজে তৃতীয় দিনটা সত্যিই ছিল অঘটনের। 

মুগুরুজা (বাঁদিকে) হেরে গেলেন। (ডানদিকে) জিতে চমক ওজনিয়াকির। রায়ান হ্যারিসন (মাঝে)। ছবি— এপি, এএফপি, ইউএসএ টুডে স্পোর্টস